Predmetno područje: Hrvatski jezik i komunikacija

Nastavna jedinica: Red riječi u rečenici

Broj predviđenih sati: 2 sata obrade

Ishodi učenja:Učenici će uočiti razliku između stilski neobilježenog i stilski obilježenog reda riječi u rečenici te ih primjenjivati u pisanoj i govornoj komunikaciji

Literatura za učenike:udžbenik i vježbenica

Literatura za učitelje:udžbenik, vježbenica, priručnici(rječnik, pravopis, gramatika)

|  |  |  |
| --- | --- | --- |
| Faze nastavnog sata/sati, trajanje i nastavni sadržaji | Aktivnosti učenika | Nastavni oblici, metode i metodički postupci |
| **Motivacija**  *Gost jedan s nama danas je tu,toplu poželimo mu dobrodošlicu.*  U uvodnoj rečenici obraćanja učenici će uočiti neuobičajen način izražavanja vođeni pitanjima. (*Jeste li razumjeli što sam rekla?Je li vam poruka zvučala prirodno?Biste li se tako nekomu obratili u svakodnevnoj komunikaciji?Kako biste vi oblikovali ovu rečenicu?Što se promijenilo u vašoj rečenici?)*  **Najava naobrazbene zadaće**  Danas ćemo govoriti o redu riječi u rečenici i njegovoj ulozi u različitim komunikacijskim situacijama.  **Zapažanje novih jezičnih činjenica**  Učenici samostalno rješavaju zadatak.  Od sljedećih riječi načini rečenicu*:pojavio se, ni, od, oblak, iznad, u, ponad, dubine, iz, jedan, grada, iznenada, predvečerje, kog, gledan.*  Čitaju sastavljene rečenice i uspoređuju inačice.  Zaključuju da se redoslijed riječi u rečenici može mijenjati, a da značenje ostaje isto.  Učenicima ću pročitati prvu strofu Cesarićeve pjesme *Oblak* i kratko ćemo prokomentirati zašto je odabrao upravo takav red riječi.  Zaključit ćemo kako je red riječi u hrvatskome jeziku slobodan.  Učenici će dobiti zadatak da napišu sve inačice ponuđene rečenice: *Ljudi ne vide oblak*.  Nakon što pročitaju svoje rečenice, učenici će zaključiti koji je od ovih poredaka uobičajen pa ćemo taj redoslijed riječi (u 1. rečenici) imenovati kao stilski neobilježen red riječi u kojemu nijedna riječ nije posebno istaknuta. Ostale inačice bit će primjeri za stilski obilježen red riječi kojim se, stavljanjem riječi na neočekivana mjesta, postiže veća izražajnost rečenice .  U ovoj će fazi učenici uočiti da istaknuta mjesta u rečenici imaju prva i posljednja riječ.  Ponovit ćemo i proširiti zaključak da red riječi ne utječe na značenje, ali utječe na izražajnu vrijednost teksta.  Pomoću pitanja (*Koje još rečenične dijelove poznajete? Kakvo je njihovo mjesto u rečenici?*) učenici će se prisjetiti i ostalih rečeničnih dijelova.  Promatrat će sljedeće rečenice sa zadatkom da uočavaju mjesto atributa, apozicije i priložne oznake u rečenicama.  *Hrvatski pjesnik Dobriša Cesarić napisao je pjesmu o paučinastom ukrasu neba.*  *Iznenada se pojavio na nebu.*  Nakon što odredimo sve rečenične dijelove, izvodit ćemo zaključke o mjestu navedenih rečeničnih dijelova u stilski neobilježenom redu riječi i zapisati ih na ploču, a zatim će učenici istu rečenicu napisati stilski obilježenim redom riječi.  **Otkrivanje ostalih važnih obilježja**  *Postoje li riječi u hrvatskome jeziku koje ne mogu stajati na prvom ili zadnjem mjestu u rečenici?*  Ovim pitanjem podsjetit ću učenike na nenaglasnice i zadati im zadatak.  Promotrite sljedeće rečenice i razmislite o tome može li poredak zanaglasnica biti drugačiji od navedenog.  *Jesam li ih vidio?*  *Oni su nam ih pokazali.*  Učenici će zaključiti da je poredak zanaglasnica u rečenici nepromjenjiv, a zatim će zapisati da se takav red riječi zove obvezan.  Učenici rješavaju listić vezan uz prethodni zadatak.  **Uopćavanje**  Učenici samostalno izrađuju umnu mapu te postavljaju pitanja jedni drugima o redu riječi u rečenici.  **Utvrđivanje znanja praktičnim vježbama**  1.Pjesmu Pejzaž Vladimira Vidrića prepišite na način da upotrijebite stilski neobilježen red riječi.  2. Napiši kratak komentar na današnji sat stilski obilježenim i stilski neobilježenim redom riječi. | odgovaraju  zaključuju  rješavaju zadatak  pišu  čitaju  zaključuju  promatraju  zaključuju  rješavaju zadatak  odgovaraju  zaključuju  pišu  pišu  razmišljaju  odgovaraju  zaključuju  razmišljaju  odgovaraju  pišu  zaključuju  pišu  izrađuju umnu mapu  pišu  rješavaju zadatak  čitaju | motivacijski razgovor  metoda upućivanja  individualni rad  metoda heurističkog razgovora  rad u paru  metoda pokazivanja  čelni rad  metoda heurističkog razgovora  metoda upućivanja  rad u paru  metoda heurističkog razgovora  metoda pisanja  individualni rad  rad u paru  heuristički razgovor |

|  |
| --- |
| PLAN RAČUNALNE PREZENTACIJE U PRILOGU |